钦定古今图书集成/明伦汇编/氏族典/第427卷 > 《廖用贤尚友录》 > 赵尧
## 钦定古今图书集成/明伦汇编/氏族典/第427卷 > 《廖用贤尚友录》 > 赵尧

按《汉书周昌传》：“赵尧为符玺御史，赵人方与公，谓御
史大夫周昌曰：‘君之史赵尧，年虽少，然奇士，君必异
之，是且代君之位’。昌笑曰：‘尧年少刀笔吏耳，何至是
乎’？居顷之，尧侍高祖，高祖独心不乐悲歌，群臣不知
上所以然，尧进请问曰：‘陛下所为不乐，非以赵王年
少，而戚夫人与吕后有隙，备万岁之后，而赵王不能
自全乎’？”高祖曰：“我私忧之，不知所出。”尧曰：“陛下独为
赵王置贵彊相及吕后、太子，群臣素所敬惮者乃可。”
高祖曰：“然。吾念之欲如是，而群臣谁可者？”尧曰：“御史
大夫昌，其人坚忍伉直，自吕后、太子及大臣皆素严
惮之，独昌可。”高祖曰：“善。”于是徙御史大夫昌为赵相。
既行久之，高祖持御史大夫印弄之，曰：“谁可以为御
史大夫者？”孰视尧，曰：“无以易尧。”遂拜尧为御史大夫。
尧亦前有军功食邑，及以御史大夫从击陈豨有功，
封为江邑侯。高祖崩，事惠帝终世。高后元年，怨尧前
定赵王如意之画，乃抵尧罪。